**Έκθεση της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για τους κανονισμούς «Οι περί Κοινωνικών Επιχειρήσεων Κανονισμοί του 2022»**

|  |  |
| --- | --- |
| **Παρόντες:**  |  |
|  Κυριάκος Χατζηγιάννης, πρόεδρος | Ανδρέας Πασιουρτίδης |
|  Νίκος Σύκας | Μιχάλης Γιακουμή |
|  Κώστας Κώστα | Σταύρος Παπαδούρης |

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε τους πιο πάνω κανονισμούς σε τέσσερις συνεδρίες της, που πραγματοποιήθηκαν στις 11 Οκτωβρίου 2022, στις 27 Ιουνίου 2023, καθώς και στις 24 και την 31η Οκτωβρίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Ενέργειας, Εμπορίου και Βιομηχανίας, του Υπουργείου Οικονομικών, του Υπουργείου Εσωτερικών, του Υπουργείου Υγείας, του Υπουργείου Εργασίας και Κοινωνικών Ασφαλίσεων, του Υφυπουργείου Κοινωνικής Πρόνοιας, του Υφυπουργείου Πολιτισμού, της Νομικής Υπηρεσίας της Δημοκρατίας, ο Έφορος Υπηρεσίας Συνεργατικών Εταιρειών, καθώς και εκπρόσωποι του Γραφείου Επιτρόπου Περιβάλλοντος, της Επιτροπής Προστασίας του Ανταγωνισμού, του Συνδέσμου Εγκεκριμένων Λογιστών Κύπρου (ΣΕΛΚ), της Κυπριακής Συνομοσπονδίας Οργανώσεων Αναπήρων (ΚΥΣΟΑ), της Ομοσπονδίας Εργοδοτών και Βιομηχάνων (ΟΕΒ), του Κυπριακού Εμπορικού και Βιομηχανικού Επιμελητήριου (ΚΕΒΕ) και της Γενικής Συνομοσπονδίας Παγκύπριων Οργανώσεων Βιοτεχνών Επαγγελματιών Καταστηματαρχών (ΓΣ ΠΟΒΕΚ).

Το Υπουργείο Παιδείας, Αθλητισμού και Νεολαίας, το Υπουργείο Γεωργίας, Αγροτικής Ανάπτυξης και Περιβάλλοντος, το Υπουργείο Δικαιοσύνης και Δημοσίας Τάξεως, το Τμήμα Εφόρου Εταιρειών και Διανοητικής Ιδιοκτησίας του Υπουργείου Ενέργειας, Εμπορίου και Βιομηχανίας, η Γενική Διεύθυνση Ανάπτυξης του Υπουργείου Οικονομικών, το Τμήμα Κοινωνικής Ενσωμάτωσης Ατόμων με Αναπηρίες του Υφυπουργείου Κοινωνικής Πρόνοιας, το Υφυπουργείο Τουρισμού, το Γενικό Λογιστήριο, το Γραφείο της Επιτρόπου Ισότητας των Φύλων, το Γραφείο του Επιτρόπου Ανάπτυξης Ορεινών Κοινοτήτων και η Συνεργατική Κεντρική Εταιρεία Συμμετοχών Λτδ, παρ’ όλο που κλήθηκαν, δεν εκπροσωπήθηκαν ενώπιον της επιτροπής.

Σημειώνεται ότι η επιτροπή, για λόγους που προκύπτουν από τη σημασία και τους σκοπούς της προτεινόμενης νομοθετικής ρύθμισης, έκρινε σκόπιμη την κατά προτεραιότητα συζήτηση των κανονισμών, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτηση των κανονισμών ολοκληρώθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για την επίσπευση της διαδικασίας τα εν λόγω στάδια έχουν συμπτυχθεί.

Σκοπός των υπό αναφορά κανονισμών, οι οποίοι εκδίδονται δυνάμει του άρθρου 22 του περί Κοινωνικών Επιχειρήσεων Νόμου, είναι η ρύθμιση ορισμένων θεμάτων για την καλύτερη εφαρμογή των διατάξεων της υφιστάμενης νομοθεσίας. Ειδικότερα, οι προτεινόμενες ρυθμίσεις αφορούν μεταξύ άλλων θέματα διοίκησης, την υποβολή και τον έλεγχο οικονομικών καταστάσεων, διαδικασίες διάλυσης και εκκαθάρισης, καθώς και διάφορες άλλες υποχρεώσεις των κοινωνικών επιχειρήσεων.

Στο πλαίσιο της συζήτησης των κανονισμών τόσο το αρμόδιο υπουργείο όσο και η Νομική Υπηρεσία της Δημοκρατίας επισήμαναν ότι ορισμένες πρόνοιες αυτών ενδεχομένως να εκπίπτουν της εξουσιοδότησης που τους παρέχεται από την κείμενη νομοθεσία και ως εκ τούτου εισηγήθηκαν τη διαγραφή τους από το κείμενο των κανονισμών. Περαιτέρω, εισηγήθηκαν την ενσωμάτωσή τους στον υφιστάμενο νόμο με την προώθηση σχετικής τροποποίησής του.

Με την πιο πάνω εισήγηση συμφώνησε και ο Έφορος Υπηρεσίας Συνεργατικών Εταιρειών.

Ως εκ τούτου, το Υπουργείο Ενέργειας, Εμπορίου και Βιομηχανίας κατέθεσε στην επιτροπή αναθεωρημένο κείμενο των κανονισμών, από το οποίο διαγράφηκαν οι πρόνοιες οι οποίες αφορούσαν μεταξύ άλλων τη μείωση του κεφαλαίου των κοινωνικών επιχειρήσεων, τους σκοπούς τους και την υποχρεωτική εκκαθάριση ή διαγραφή από το Μητρώο Κοινωνικών Επιχειρήσεων. Σημειώνεται ότι, για την ενσωμάτωση των εν λόγων προνοιών στις διατάξεις του υφιστάμενου νόμου, κατατέθηκε σχετική πρόταση νόμου με τίτλο «Ο περί Κοινωνικών Επιχειρήσεων (Τροποποιητικός) Νόμος του 2023», η οποία ψηφίστηκε ήδη σε νόμο από τη Βουλή στις 23 Νοεμβρίου 2023.

Όλοι όσοι παρευρέθηκαν στο πλαίσιο της συζήτησης των κανονισμών ενώπιον της επιτροπής συμφώνησαν με το αναθεωρημένο κείμενο αυτών.

Υπό το φως των πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού επέφερε στο αναθεωρημένο κείμενο των κανονισμών τις απαραίτητες νομοτεχνικές βελτιώσεις, επιφυλάχθηκε να τοποθετηθεί επί των προνοιών τους κατά τη συζήτησή τους στην ολομέλεια του σώματος.

28 Νοεμβρίου 2023

Αρ. Φακ.: 23.03.059.062-2022

ΜΙ/ΘΗ/ΝΚ